ועדת העבודה, הרווחה והבריאות, כנסת 18, פרוטוקול מספר 471, 2011-05-16 10:00

חיים כץ: בוקר טוב, היום י"ב באייר, ה-16 במאי 2011.

חיים כץ: אני מתכבד לפתוח מחדש את מושב הכנסת ואת ישיבת ועדת העבודה והרווחה והבריאות.

חיים כץ: הנושא, צו הביטוח לאומי (אזורי ניסוי) התשע"א - 2011.

חיים כץ: בעבר אישרנו הרחבת אזורי הניסוח בביטוח הלאומי.

חיים כץ: הייתי רוצה לקבל דיווח מהביטוח הלאומי על האזורים החדשים, למה הם בחרו את מה שהם בחרו, ואם יש למישהו בחדר הזה מה להוסיף, לא יהיו הצבעות, לא צריך הצבעות.

חיים כץ: הביטוח הלאומי קיבל את האישורים.

חיים כץ: הוא לא צריך לקבל אישורים.

חיים כץ: יחד עם זה, הייתי שמח לקבל דיווח מהביטוח לאומי לוועדה, מה קרה, מה יקרה ואיפה אנחנו חיים.

רועי קרת: אני מהלשכה המשפטית במוסד לביטוח לאומי.

רועי קרת: כמו שציין היו"ר, הצו אינו טעון אישור של הוועדה ואנחנו התחייבנו בשלב תיקון החקיקה להביא את האזורים שייבחרו ולהציג את המתודולוגיה בפני הוועדה, וכך אנחנו עושים.

רועי קרת: המדובר באזור נתניה שכולל רשימה של יישובים שמסונפים לאזור הזה ומטופלים על ידי סניף נתניה, ועל אזור חולון ואזור, שגם משתייכים לאותה יחידה.

רועי קרת: באשר למתודולוגיה שבשלה נבחרו האזורים האלה, אני אבקש להפנות לדוקטור אסיסקוביץ' שיושב כאן לצידי, הוא יוכל להסביר את הדברים.

שרון אסיסקוביץ': בוקר טוב.

שרון אסיסקוביץ': שמי שרון אסיסקוביץ', רפרנט מחקר סיעוד במוסד לביטוח לאומי.

שרון אסיסקוביץ': במטרה לקבל ממצאים טובים על הסיבות לבחירה ועל אופן הנגשת השירותים במסגרת של מתן גמלה בכסף לעומת גמלה ב---, בחרנו באזורים, בדומה אך לא בצורה זהה לא אזורים שנבחרו בעבר, מהווים איזה שהוא מגוון גם חברתי וגם גיוון של האזורים, למשל באזור נתניה יש מגוון גדול של יישובים כפריים לצד יישוב עירוני גדול.

שרון אסיסקוביץ': יש מגוון סוציו אקונומי בתוך קבוצת היישובים הזאת, והאזור השני של אזור חולון, שכולל שני יישובים עירוניים גדולים, שזה חולון ואזור.

שרון אסיסקוביץ': גם כן כולל אוכלוסיה מגוונת.

שרון אסיסקוביץ': שוב, עוד הערה ביחס לסניף נתניה.

שרון אסיסקוביץ': סניף נתניה, יש לנו גם יישובים יהודים ויישובים ערבים.

חיים כץ: לא הלכתם לבאר שבע בכוונה?

שרון אסיסקוביץ': ההחלטה הייתה לא להציע את סניף באר שבע.

חיים כץ: למה?

שרון אסיסקוביץ': אני מניח שאחת הסיבות ה עיקריות כרגע הייתה בעיית יישום.

שרון אסיסקוביץ': מדובר בסניף שהוא מאוד מאוד גדול גיאוגרפית במובן הזה.

חיים כץ: בכל מה שבחרתם, הוא פריפריה אמיתית.

שרון אסיסקוביץ': זה נכון, אבל צריך לזכור שבין הסניפים שכרגע כבר מצויים לנו בניסוי, יש לנו את אשדוד ואשקלון.

חיים כץ: זה לא אותו הרכב אוכלוסיה.

שרון אסיסקוביץ': אני מסכים.

חיים כץ: זה כל כך לא אותו הרכב אוכלוסיה.

שרון אסיסקוביץ': אני מסכים.

חיים כץ: מה אתם יודעים לעשות בשביל לצרף את באר שבע?

רועי קרת: לתקן את הוראות פרק י' בחוק ולאפשר בחירה של עוד 2-3 אזורים, כי כרגע הגענו למקסימום.

רועי קרת: כרגע החוק מאפשר 9, ופה נבחרים 2 אזורים האחרונים שמגיעים ל-9.

חיים כץ: ואי אפשר להחליף את אחד האזורים שנבחרו?

חיים כץ: למשל להוציא את חולון ולהכניס את באר שבע.

רועי קרת: הכול אפשר, אבל זה להתחיל שוב את כל המערך מחדש.

רועי קרת: יש לנו פחות משנתיים להשלמת הניסוי.

רועי קרת: המהלך הזה לקח הרבה זמן.

רועי קרת: אנחנו נתחיל אותו מחדש, נגיע לסוף הניסוי בלי אזורים בכלל.

חיים כץ: למה?

רועי קרת: משום שזה לוקח זמן.

חיים כץ: התחלתם עם 4 אזורים.

רועי קרת: נכון, לפני 3 שנים.

חיים כץ: בסדר, אתם עובדים לאט.

חיים כץ: אתם עובדים לאט.

חיים כץ: אם זה היה גוף אחר, אולי, קצב העבודה היה שונה והיינו יודעים בדיוק מה אנחנו רוצים ולא היינו צריכים להרחיב את הניסוי.

חיים כץ: היינו יכולים לקבל החלטה כן או לא, לפי הניסוי הראשוני.

חיים כץ: עכשיו אתם הולכים עוד פעם לאזורים דומים בסוג האוכלוסיה שלהם.

חיים כץ: באר שבע לצורך העניין, זה יישוב שהוא סוציו אקונומי יותר נמוך מאשקלון.

חיים כץ: הרבה יותר נמוך.

חיים כץ: נכון?

חיים כץ: אתם בביטוח הלאומי יודעים את זה.

שרון אסיסקוביץ': אם אפשר אולי הערה.

שרון אסיסקוביץ': שוב, אני חושב שהגיוון שיש לנו בשני הסניפים שאנחנו מציעים, גם בנתניה וגם בחולון, הגיוון מבחינה סוציו אקונומית הוא גדול.

שרון אסיסקוביץ': גם ביישובים שנכללים בסניף נתניה וגם כשאנחנו מדברים על חולון ואזור.

חיים כץ: הייתי רוצה לדעת בכל זאת מה אתם יודעים לעשות בשביל להכניס את סניף באר שבע.

רועי קרת: כרגע אדוני, הדבר היחידי שאני יודע לעשות, זה להביא לתיקון חקיקה.

רועי קרת: אנחנו יכולים להתחיל ליזום מהלך כזה.

חיים כץ: תצטרכו להעביר את זה מהר.

חיים כץ: אנחנו מבחינתנו, תן לנו חודש, מעבירים לך אזור נוסף.

רועי קרת: אנחנו ניזום מהלך כזה.

חיים כץ: מאה אחוז, אוקיי.

חיים כץ: יש פה מישהו שרוצה להגיד משהו?

פיני קבלו: כן.

חיים כץ: מי אדוני, לפרוטוקול?

פיני קבלו: פיני קבלו, סמנכ"ל בשלטון המקומי בנושא רווחה.

פיני קבלו: כמובן שאנחנו התנגדנו לחוק הזה.

חיים כץ: למה כמובן?

חיים כץ: אתם יכולים לבוא ולהגיד, אנחנו בשלטון המקומי התנגדנו לחוק הזה.

פיני קבלו: אני לא חושב שזה רק השלטון המקומי.

פיני קבלו: קבוצות רחבות גם באוכלוסיה, כולל עובדים סוציאליים, כולל עובדי רווחה.

חיים כץ: אתה לא הדובר שלהם.

חיים כץ: אתה מייצג את השלטון המקומי.

פיני קבלו: מה זה אני לא דובר שלהם?

חיים כץ: של העובדים הסוציאליים.

פיני קבלו: אני מייצג את השלטון המקומי ואני מחזיק תיק הרווחה בשלטון המקומי, ואני פועל עם ארגון מנהלי הרווחה ואנחנו קיימנו על זה כנסים, קיימנו על זה ימי עיון, כולל גופים נוספים שהצטרפו, החל מהסתדרות הגמלאים ומועדונים של גמלאים שבנושא הזה של כל הניסוי הזה, לפגוע בחוק הזה.

פיני קבלו: אני חושב שגם כשבחנו את הנושא הזה, ראינו שיש התנגדות גדולה של כל הגופים.

פיני קבלו: אני כאן לא מייצג כמובן את אותן חברות כוח אדם שמעסיקות.

פיני קבלו: אנחנו פעלנו וריכזנו כמעט את כל הגופים שהתנגדו, למעט המחוקקים שהביאו את הצעת החוק.

פיני קבלו: גם כשפעלנו וגם כשנעשה פיילוט, אנחנו ראינו שבסיבוב הראשון של אותו ניסוי, הניסוי בעצמו נכשל.

פיני קבלו: האחוזים היו מאוד מאוד קטנים.

פיני קבלו: אנחנו חוששים שהביטוח הלאומי רוצה לנגוס באופן התחלתי, לשים רגל בדלת, בחוק, שאחד החוקים המתקדמים ביותר.

פיני קבלו: אני חושב שהיינו למדינת ישראל בחוק הזה ואנחנו חוששים שאותם קשישים שיצטרכו, או שהילדים שלהם יפנו בשמם וידרשו לקבל את הגמלה בכסף, יעשה בגמלה שימוש כספי שלא בדיוק לאותן מטרות.

פיני קבלו: אני גם רוצה לומר שזה גם יטיל מעמסה על אותו קשיש, שהוא יצטרך לפתוח תיק במס הכנסה או לפתוח תיק בביטוח הלאומי והוא יצטרך להיות המעסיק, יצטרך להיות טרוד, כאשר אני אומר, אם המחוקקים רוצים לבוא או לטפל בבעיה מול אותן חברות כוח אדם או שהעלויות של חברות כוח אדם, או אותו מי שחותם איתו על חוזים, זה הביטוח הלאומי, ולכן אם יש לו השגות לגבי אופן הטיפול של חברות הסיעוד, יש לו את הדרכים איך לטפל בזה ולא בדרך של חקיקה על מנת למנוע את אותו שירות ולקבל בגמלה.

פיני קבלו: גם נפגשתי עם מנכ"לית הביטוח הלאומי יחד עם גדעון ישראל שביקש אותי שייצג אותו, כי מסיבות מחלה הוא לא הגיע היום לכאן, שהוא מתנגד והוא מייצג אני חושב קבוצה לא קטנה בהסתדרות הגמלאים, ואנחנו נפגשנו עם מנכ"לית הביטוח הלאומי והיא הבטיחה לנו ואמרה לנו שאנחנו ב-7 אזורי פיילוט מסכמים את העניין.

פיני קבלו: אנחנו הופתענו שפה עלתה דרישה להוסיף עוד 2 אזורים, ואזורים גדולים מאוד, שבעצם אנחנו הולכים עכשיו להקיף כמעט את כל מדינת ישראל.

פיני קבלו: גם ביקשנו להיפגש עם השר שנכנס.

פיני קבלו: התקיימה איתנו פגישת עבודה בכדי להבהיר לו את העניין.

פיני קבלו: אני מקווה מאוד שהוא בסופו של דבר יחליט למשוך את החוק.

חיים כץ: מאה אחוז, תודה רבה.

חיים כץ: יש עוד מישהו שרוצה להוסיף משהו?

חיים כץ: אוקיי, מאחר ואף אחד לא רוצה להוסיף שום דבר ומאחר ואתם לא צריכים אישור הוועדה או אישור הצבעה כלשהו לעניין, אז אני מאוד מקווה שהניסוי הזה ייתן את אותותיו ואתם תמשיכו לפעול להכניס כמו שהתחייבת פה, להכניס גם את באר שבע.

חיים כץ: תודה רבה, הישיבה נעולה.